KIRJALLINEN KYSYMYS E-2580/97 komissiolle esittäjä(t): Marie-Noëlle Lienemann (PSE) (24. heinäkuuta 1997)

Aihe: Euroopan ja Japanin välinen autoja koskeva sopimus

Mitä komissio aikoo tehdä heinäkuussa 1991 allekirjoitettua Euroopan ja Japanin välistä autoja koskeva sopimuksen avaamiseksi uudelleen?

Voiko komissio ilmoittaa, onko japanilaisten autojen osuus Euroopassa kasvanut merkittävästi heinäkuun 1991 jälkeen?

Onko varmistettu, että japanilaiset eivät ole myyneet sovittua enemmän autoja?

Aikooko komissio autoalan kasvavien työllisyysongelmien johdosta puuttua, kuten kyseisessä sopimuksessa määrättiin, koulutus- ja uudelleenjärjestelyongelmiin?

Komission jäsenen Martin Bangemannin komission puolesta antama vastaus (23. lokakuuta 1997)

Heinäkuussa 1991 allekirjoitettu, nimellä ¨konsensuksen ainekset¨ tunnettu sopimus koskee väliaikaisjärjestelyä, jonka tarkoituksena on antaa eurooppalaisille autonvalmistajille aikaa sopeutua rakennemuutokseen pystyäkseen kilpailemaan tasavertaisesti muun maailman valmistajien kanssa täysin avoimilla Euroopan markkinoilla. Sopimuksen määräysten mukaisesti ja niiden velvoitteiden nojalla, joita yhteisöllä on Maailman kauppajärjestöä (WTO) kohtaan, sopimuksen voimassaolo päättyy 31. joulukuuta 1999.

¨Konsensuksen ainekset¨ -sopimuksessa edellytetään, että Japani tarkkailee siirtymäkauden aikana autojen vientiään yhteisöön ja niihin viiteen jäsenvaltioon, jotka ovat aikaisemmin rajoittaneet tuontia. Sopimukseen sisältyy vuoden 1999 vientiennuste, joka perustuu oletuksiin kysynnästä kyseisen vuoden aikana. Edeltävien vuosien ennusteet laaditaan komission ja Japanin hallituksen säännöllisten neuvottelujen tuloksena ottaen huomioon markkinoiden kehityksen. Ennusteet viennistä viiteen aiemmin tuontia Japanista rajoittaneeseen jäsenvaltioon ovat suorassa yhteydessä ennusteisiin, jotka koskevat kysynnän muutoksia näissä valtioissa.

Japanista yhteisöön vietyjen autojen osalta voidaan todeta, että vuoden 1993 todelliset vientiluvut olivat yhtäpitävät komission ja Japanin ulkomaankauppa- ja teollisuusministeriön (MITI) yhteisen ennusteen kanssa, mutta vuodesta 1994 todellinen vienti on ollut komission ja MITI:n ennusteita vähäisempää. Japani vei laajentuneeseen yhteisöön 795 000 autoa vuonna 1995 ja 808 000 autoa vuonna 1996 ((Lähteet: Japanin autonvalmistajien liitto (JAMA) sekä (AAA). )), kun vientiennusteet kyseisille vuosille olivat 1 063 000 autoa vuonna 1995 ja 1 079 000 autoa vuonna 1996.

Koulutus ja rakennemuutokseen sopeutuminen ovat ensisijaisesti autoteollisuuden omalla vastuulla. Koska ammattikoulutuksen parantaminen ja työvoiman kehittäminen ovat kuitenkin myös teollisuuden kilpailukyvyn edistämistä koskevan komission politiikan päätavoitteita, komissio on käynnistänyt rakennerahastojen tavoite 4 -ohjelman, ADAPT-yhteisöaloitteen ja pieniä ja keskisuuria (pk-) yrityksiä koskevan yhteisöaloitteen, joilla rahoitetaan aineettomia investointeja ja pyritään siten helpottamaan työntekijöiden sopeutumista elinkeinoelämän muutoksiin. Aloitteiden tärkeimpinä tavoitteina on vahvistaa työllisyyttä ja työntekijöiden pätevyyttä sekä ennakoida tulevia osaamistarpeita, elinkeinoelämän muutoksen seurauksia ja tuotantojärjestelmien muuttumista. Lisäksi Leonardo-ohjelman rahoituksen avulla on perustettu kaksi rinnakkaista kansainvälistä verkostoa, joihin kuuluu autojen ja autonosien valmistajia edustavia alan koulutusasiantuntijoita. Verkostojen tarkoitus on edistää tiedonvaihtoa, levittää valiokäytäntöjä ja kehittää uusia koulutustuotteita.